Ödipüs
[بو ناغیل زیگموند فرویدون "اؤدیپوس کمپلکس" آدلی تئوریسینین بیر کاریکاتورو دور. زیگموند فروید بو تئوریسینده اوغلان اوشاغینین جنسی مسئله اوسدونده آتاسی ایله تضاد تاپدیغینی و بو تضاددین بیر پارا روح خسته لیکلرینه یول آچدیغینی ادعا ائدیر. بو ناغیلدا ادبسیز کلمه لر وارسا، موضوع نون گرگی دیر.]
شرابیمین سون قورتومونو ایچیب، آیاغا قالخدیم. بارین قاباغیندان كئـچركن، كریستینانین اوتوردوغو چارپایایا توتوناراق، اؤزومو كیچیك سالونا آچیلان قاپی یا چاتدیردیم. اوتوردوغو چارپایایا توتونماق ایله، اونا “من گئـدیرم، سن خوش قال” دئـمك ایسته دیگیمی آنلاییب، اوتاناراق، دؤنوب، قاچاق باخیشی ایله حس ائـتدیگینین دوغرو اولوب-اولمادیغینی سیناماق اوچون اوزومه باخدیغیندا، باخیشیمی گؤزوندن قیزله تمه دیم. دیم-دیك گؤزونون ایچینه باخاراق، كلمه لره سیغمایاجاق بیر دیلده، كئـچن بیر هفته ده نه لر اولدوغونو، كئـچن شنبه گونو، او داها یوخودا ایكن اویاتماماق اوچون آیاقلاریمین اوجو ایله یئـریب، ان كیچیك سس چیخماسین دئـیه دقت ائـدرك حاضرلادیغیم قاینالتی دان سونرا سیگارینین دادینی چیخارداركن “هفته یه گؤروشوروك” دئـدیگینین بیر هفته بؤیونجا قوردوغوم خیاللارین باشلاییش نقطه سی اولدوغونو، هر گئـجه یاتاركن اونون فیكری ایله یاتیب، سحر قالخاركن بیر گون داها كئـچدیگینه سئـویندیگیمی، اوغلوموزون آدینی “تایماز” قیزیمیزین آدینی ایسه “تانیا” قویمامیزی ایسته دیگیمی..... و ثانیه نین نئـچه دن بیرینده، كلمه لرین اؤته سینده سؤیله نه جكلرین هامیسینی آنلاتدیم. اوزونو مندن چئـویریركن دیرسگی ایله یانینداكی اوغلانین بؤرونه ووراراق، منیم آرتیق اورتادان چیخدیغیمی یئـتیردی. كیم بیلیر، بلكه بیر داهاكی هفته یه عینی چارپایانین اوستونده اوتوروب، دیرسگی ایله باشقا بیر اوغلاینین بوورونو دئـشه جك ایدی. بارا آچیلان قاپینین دالینداكی رختكنی “قاردروبی” چتین لیكله تاپدیم. قارا كاپشنیمی تاپماق اوچون بوتون پالتارلاری قاریشدیردیم. قیرمیزی، ماوی كاپشنلر، پولیورلر، شاللار، كامفا بؤركلر، قادین پالتولاری، كیمیسی یوموشاق ، كیمیسی قابا، كیمیسینین یاخاسینا خز دریسی تیكیلمیش،كیمیسیندن قادین پارفومو اییی گلیر، بغضی سی تر قوخویور، كیمیسی قولونو یانینداكینین بوینونا سالمیش، كیمیسی او بیریلره دالیسینی چئـویرمیش، اورتاسیندان بوغولوب، چینله نمیش بیریسی اؤزوندن بؤبوك اولان كئـچه یه بنزه ین توبراق رنگی اوزون بویلونون قوجاغینا گیرمیش، كیمیسی میخدان آیریلیب، یئـره دوشموش، دووار دیبینده اوتوران تریاكی قوجا كیمی دیزلرینی قوجاقلامیش. “یوخسا بیریسی منیم قارا كاپشنیمی دگئـشیك گئـیب، گئـتمیش؟” دئـیه دوشوندوم. آنجاق منیم قارا كاپشنیمه مندن باشقا كیمسه نین صاحب چیخمایاجاغیندان آرخایین ایدیم. بوتون پالتارلاری قاریشدیردیم، آخداردیم، پالتار آغاجیندا اگیلمیش، یئـره-گؤیه آغیز ایگمیش سرمه رنگی كوتو، الینی یانینداكینین جیبینه سوخموش یاشیل ایپك جاكتی، اوبیری لرین آلتیندا قالیب، بوزوشموش قهوه رنگی جیلققانی ساغا- سولا ایته له ییب، سونوندا اؤز قارا كاپشنیمی تاپار- تاپماز یاخاسیندان توتدوغوم كیمی یئـریندن قوپارتدیم. “كؤپك اوغلو، بس بیر ساعاتدیر هایانداسان؟ سنی آخدارماقدان جانیم گؤتومدن چیخدی. مدرسه دن چیخینجا دوز توكانا گل دئـمه دیم می سنه؟ اوچ گوندور پنیرچی زینالین قوندارالارینی وئـره بیلمه میشیك. دوشنبه گونو “هر شئـیدن اؤنجه بونلارین دابانلارینی دگیشدیر، اوستلرینه بیر واكس آت” دئـمه میش می ایدیم سنه. اوچ گوندور ایكی دانا دابانی دگیشدیرمه گی باجارمامیسان. بوتون فیكرین لائـبالیلیكده، قوش بئـینلیكده، اوتانمیرسان؟ هاچان آدام اولاجاقسان؟ زینالین قوندارالارینی دوزه لت، ایكی ساعات سونرا گلیب، آپاراجاق”
كیتابلاریمی اوتوراغیمین دالینداكی كیچیك رفه قویوب، قارا كاپشنیمی چیخاردیب، اوتوراغیمین اوستونده كی میخا ووروب، گؤن اؤنلوگومو میخدان ائـندیریب، بئـلیمه باغلاییب اوتوردوم. پنیرچی زینالین قوندارالاری ائـیری دابانلاری اوستونده یان قیلیجی دوروب، منه آغیز ائـییردیلر: “گوزله بابام، گؤزله، آخاماق، بیلمیرسن قیزین دئدیگینه بئل باغلاماق اولماز”. قارشیمدا اوتوروب، الینده كی بیز ایله دیزلرینین آراسیندا سیخی توتدوغو باشماغین گؤنونو دلن كیمی باخیشلاری ایله منیم اتیمی، دریمی دئـشیب كئـچن آتام دا، زینالین قوندارالاری كیمی منی آنلاماق، دویغولاریمی پایلاشماسا دا، هئچ دگیلسه او آن منی راحات بیراخماق ایسته میردی. گؤزونون ایچینه باخماقدان قورخوردوم. فیكریمدن كئـچه نلری باخیشیمدان اوخودوغونو سئـزیردیم. آرامیزدا كلمه لرین اؤته سینده سوروب، گئـدن بیر ساواش كئـچیردی. “ایتین قودوغو، دوننه جن گؤتوندن قورخوردوم، بوگوندن سونرا دا سی...نین بلاسینی می چكه جگم” دئـیه دوشوندوگونو آپ-آیدین اوخویوردوم. آنجاق بوغازیمدا بوغولان هاراییمی اونا چاتدیریب، چاتدیرانمادیغیمی بیلمیردیم؛ “من ده سنین كیمی آدامام دا، سنین كؤنلون ایسته یه ندن منیم ده كؤنلوم ایسته ییر. اوتانیلاجاق بیر شئـی وارسا بو ایشده، سن اللی یول داها چوخ اوتانمالیسان....” باخیشیمی گیزله دیب، بوتون ایسته كسیزلیگیمه قارشین زینالین قوندارالارینین ساغ تایینی گؤتوروب، الیمده بیر آغیر-یونگول ائـله دیم. قیرخ ایلدن سونرا یئـریمه گینی اویـره نمه ییب، ده آیاغینی ائـیری قویاراق قوندارالارینین دابانلارینی ایچه ریه ساری سورتوب، بیر نئـچه هفته سونرا آز قالا باشاماغین اوستو ایله یئـریه جك اولان زینالین ایكی آروادی اولدوغو فیكریمه گلدیگینده، “بو آدام قیرخ ایلده یئـریمه گینی اویـره نمه میش، س... مه گی نه جور اویـره نیب؟” دئـیه دوشوندوگومده ن گولمه گیمین قاباغینی آلابیلمه ك اوچون باش بارماغیمی دیشیلریمین آراسینا قیسدیردیم سادا، دیلیمین دالیسینی داماغیما یاپیشدیردیغیما قارشین بورنومدان آسقیرما-اؤسگورمه و گولمه نین قاریشیغی بیر پیق- پیق چیخینجا آتام یان- یان باخیشی ایله غضبینی بیلدیردیكدن سونرا یئـریندن قالخیب، اؤنلوگونو آچیب، قاپینین یانیندا هر زامان حاضیردا قویدوغو آفتافانی گؤتوروب، مسجد حیاطینا گئـتمك بهانه سی ایله توكاندان چیخدی. دوغرودان سو باشینا چیخماق احتیاجی اولمادیغینی و یالنیزجا غضبینی اوتماق اوچون توكاندان چیخدیغینی حس ائـدیردیم. راحات بیر نفس چكدیم. یاریمچیلیق قالخیب، كاپشنیمین جیبینده كی بوزولموش كاغاذی چیخاردیب، آچیب، بلكه یوزونجو یول اولاراق، بیر داها اوخودوم: “پنجشنبه گونو ساعات دورد ده...” بیر یاندان بیر هفته بویونجا پنجشنبه گونو ساعات دؤردون سئـوینجی ایله یاشادیغیمین، اوبیری یاندانسا سونوندا آلداتیلمیشلیق، یالانا ساتیلمیشلیق دیغوسو آراسیندا پارچالانیر كیمی ایدیم. زمان دؤنگه جینی گئـری چئـویریب، بیر اؤنجه كی شنبه گونو ساعات دؤردو بیر داها یاشاماق ایسته ییردیم. ربابه نین یولداشلاری ایله بیرلیكده مدرسه دن چیخیب، شاطرخان كوچه سینین باشیندا یولداشلاریندان آیریلدیغیندا قاجاق باخیشلاری ایله پاخلاچی یحیی نین توكانیندا گؤزله دیگیمیدن آرخایینلاشدیغینی، اون آددیم گئـری ده دالیسیجا گئـتدیگیمی، و بونو بیلدیگیندن اوره گینین چیرپیندیغینی، گوشه سینده بیر گول عكسی چكیب، آلتیندا “پنجشنبه گونو ساعات دؤرد ده” یازدیغی كاغاذی چیخاردیب، چادراسینین آلتیندا یئـره دوشمه گه بیراخاركن، ائـییلیب، گؤتوروب، گؤتورمه یه جگیم دن آرخایین اولمادیغینین هؤوشنه سینی انون ایله بیر داها پایلاشماق ایسته ییردیم. آنجاق بو یول بوینومو دیك توتوب، چادراسینین آلتیندان دوشن كاغاذی آیاغیمین اوجو ایله اؤنمسیزجه كنارا ایته له ییب، گلیب، یاینندان كئـچركن، دیل- دوداغیم آراسیندا “كاغاذین ایله بیرلیكده گئـت جهنمین دیبینه، ایتین قیزی” میریلدانماق ایسته ییردیم. “كشكه آتاما، “گئـدركن بو كاغازی دا غضبین ایله بیرلیكده آت مسجدین مستراحینا” دئـسه ایدیم” دئـیه فیكریمدن كئـچدی. كلبه تینی گؤتوروب، پنیرچی زینالین قونداراسینین دابانینداكی میخلاری، ربابه نین آغزینداكی دیشلرینی بیر به بیر چكر كیمی، چیخارتدیم. آلتینی قوورا ایله سورتوب، تمیزله دیم. اؤلچوسونه گؤره پلاستیك دابانلاردان ایكی دانا سئـچیب، آییریب، بیر قیراغا قویدوم. الیم-گؤزوم ایشده ایكن بئـینیمده ن كئـچن دوشونجه لری دوردورا بیلمیردیم: “ایكی ایل قاباق اولسایدی پیق- پیق ین بیرینی ائـشیتدیگین آن هئـچ دورمادان الینده كی چكیجی تولازلاییب، اللی سفر باشیمی یارمیش اولاردین. چكیندیگین یالنیز هركسین یانیندا “انشا اللة بیر داهاكی ایل اونیورسیته یه گئـده جك” دئـدیگینین غرورونو زه ده له مه مك اوچون دگیل، بیلیرم، بیر آز دا قوجالمیسان. اؤزون اوتان، من نیه اوتانیم كی؟ من هله جوانام. سنین كیمی ده، اؤزومدن ایگیرمی ایل داها جوان آروادیم یوخدور. “آنان دئـدی گلیركن بیر بادیه ده یوغورد آل گئـتیر”. اوتان، اؤزومده ن آنجاق بیر نئـچه یاش بؤیوك اولان بیر قیزا “آنان” دئـمكدن اوتانمیرسان می؟ او منیم آنام دگیل، منیم آنامی یئـددی ایل اؤنجه هاردا باسدیردیغینی خاطرلاماق بئـله ایسته میرسن. “مدرسه دن چیخینجا دوز گل توكانا” نین دا نه دئـمك اولدوغونو یاخچی بیلیرم...” پنیرچی زینالین قوندارالارینین، دابانلارینین یئـرلرینی یاپیشقان ایله سیواییب، ساغ تایینین دابانینی یاپیشدیریب، سیندانا سوخوب، یوموروقلاریم ایله ربابه نین باشینا دؤگه ر كیمی، چكیچ ایله دؤگمه یه باشلادیم؛ “آل، ایتین قیزی، آل كاغاذین ایله بیرلیكده گئـت جهندمین دیبینه. بیر ده سنین سؤزونه اینانیرسام، اوندا....” یوخ. بو ربابه نین باشی دگیل ایدی. ربابه نین باشی بو قدر قابا اولانمازدی. بو آتامین باشی ایدی. یوموروقلارمی آتامین ته په سینه دوگوردوم؛ “اوتان، اوتان، باشیندا بیر تك دانا قارا توك بئـله قالمامیش، اوتان. اوتان، ....”
“ هی ! هی! اوردا نییه اوتوربسان، دیزینی نییه دوگورسن؟” باشیمی دؤنده ردیم. منصور باشیمین اوستونده دوروب، گوله رك چیگنیمی اوغوشدورماقدا ایدی؛ “شراب توتارسا ییخار، چوخ ایچمه دئـمه دیم می سنه؟ دیزلرینی نییه دؤگورسن؟” اوتوردوغوم یئـردن قالخماغا چالیشیركن “ایت ..این... اوغلو....گئـدیب، گئـد.....یب..... گیریب، آر.....واد.....آرواد پالتار.....لارینین....نین...... آراسینا.....” دئـدیم.
“من.....من ها..ردا....ن گه ل دیم..... بو..را.....یا؟ كیم ......گئـتی......ردی من...ی بیرا...خدی .....بور....ایا..؟” بو...را . ای.....نه .........نه ......ره............كانال ........اینه ره كانال........ اشتراسه اولسا گرك. منیم.... بوردا..... نه ایشیم.... وار؟ من ... ” هر ایكی الیم ایله النیمی اوغوشدوروب، صوراتیمی اووجلاریمین ایچینده توتوب، بیر آن گؤزلریمی یوموب، فیكریمی بیر یئـره ییغماق ایسته دیم. آنجاق گؤزلریمی آچینجا اینه ره كانال اشتراسه. اطرافینداكی بوتون آغاچلار ایله، بؤیوك و كیچیك بینالار ایله بیرلیكده، ساغا-سولا، آشاغی-یوخاری اویناییردی. سانكی كؤلن شهرینی بیر گئـمی یه میندیریب، طوفانلی بیر اقیانوسون اورتاسینا بیراخمیش ایدیلر. آددیملاریمی بؤیوك و یئـگین آتدیمغیما قارشین قاباغا گئـده بیلمیردیم. بیر ساعاتدان بئـری اولدوغوم یئـرده ایدیم. آخار قومدا یئـریر كیمی آیاقلارمی قویدوغوم یئـرین نه قدر برك اولوب اولمادیغینی بیله بیلمیردیم. سویوق قولاقلاریمی قووروردو. آنجاق بدنیم اود توتموشدو، جهنم كیمی یانیردی. اللریمی قارا كاپشنیمین جیبینه سوخوب، سویوقدان قورویوردوم. باشیمی قاوزاییب، تلویزیون قالاسینی آشاغیدان یوخاری گوزدن كئچیردیم. دیم........- دیك.... بی.......گؤبه...... لك،......بو بیزیم كند........... ده چیخسا یدی..... ایگیرمی......... ایل گؤبه ..... لك ....آشی .... پیشی......پیشیر ه ر....دیك، اؤزوموز......یچـیب، دویدوقدان سونرا دا قالانینی ایتیله ریمیزه ....پیشیك لریمیزه وئـره ردیك.... دئـیه فیكیرله شیركن، سول آیاغیم آلتیمدان چیخان كیمی باشیمین دالیسی بیر یئـره توخوندو.... ای...تین .....اوغلو ، بونو نئـیه بو قدر اوجا دوزه لدیرسن؟ بیلمیرسن بوردان گلیب، كئـچن اولار؟ ..............
بیر نئـچه یوز متر ایله ری ده، سول یانیمداكی تپه نین اوستونده كی آغاجلارین اینجه بوتاقلاری سویوق یئـلین اسیشی ایله اوغولداییردیلار. آخشاملاری آردی كسیلمه ین ماشینلاردان خبر بئـله یوخدو. مرسدس بنز نمایشگاهینین قاباغینداكی ساعات دورد و ایگیرمی دقیقه كئـچه نی گوسته ریردی. بؤیوك جاملارین دالیندا ایشقلی چیراغلارین ایشیغی آلتیندا یان- یانا دوزولموش ماشینلار جیبی پول ایله دولو مشتری لری گؤزله ییردیلر. اونلارین منه وئـجسیزجه باخدیقلاری كیمی، من ده اونلارا وئـجسیزجه باخیب، كئـچدیم. قطار یولونون دمیر كورپوسونون آلتیندا توتون پاكتیمی جیبیمدن چیخاردیب، بیر سیگار ساریدیقدان سونرا كورپونون یانیندان سولا دؤنوب، آشاغیندان یوخاریا گئـت-گئـده داها آچیق رنگده قیرمیزی قوشاقلارلا بویانمش قوجامان بینایا قدر اولان ایكی یوز آددیما یاخین آرالیغی یوز ایگیرمی ایللیك بیر زامان گئـچیشینده یئـریدیم. بو بینانین منی نیه بو قدر درین دوشوندوردوگونو، بوردا نییه اؤزومو و بوتون وارلیغی زامانسیز و مكانسیز یاشادیغیمی ( تجربه ائـله دیگیمی) هئـچ كیمسه نین یانیندا و هئـچ بیر زامان دیله گئـتیرمه گه جرئـت ائـتمه دیگیمی بیلدیگیمین یانیندا، یاشامیمین سونوناجان دا دیله گئـتیره بیلمه یه جگیمدن آرخاییندیم. “گولرلر” دئـیه اوتانمیردیم، “باشا دوشمزلر” دئـیه قایغیم یوخدو، “دلی آدی قویالار” دئـیه قورخموردوم، “آخماق گؤزو ایله باخارلار” دئـیه چكینمیردیم. بئـله بیر تجربه نین منه اؤزگو(خاص) قالماسینی ایسته ییردیم.
پیلكانلارین یانینداكی نرده دن توتوناراق یوخاری چیخدیم. بوزلو جام قاپی دان كئـچیب، ایلك قاتین سالونونا گیردیم. گیریش قاپینین ساغ یانینداكی بوشلوقداكی گیرده میزین قیراغینداكی اوزون چارپایادا اوتوروب، لیلك كیمی اوزون قیچلارینی بیر-بیرینین اوستونه آشیران آرواد كریستینا نی خاطیرلاتدی. پوز ویـرمك اوچون سول الینین باش بارماغینی قارا مه شیندن قیسا ائـته گینین اوستونده قارین-باغارساغینی پاتلاتاجاق قدر سیخدیغی كمرینین آلتینا كئـچیردیب، ساغ الینین بارماقلاری آراسیندا توتدوغو سیگاری شهوت اویاندیراجاق بیر پوز ایله دوداقلاری آراسیندا یئـرله شدیرن آرواد منی گؤرونجه آرامیزدا ایگیرمی ایللیك بیر تانیشلیق وار كیمی الینی اوزالدیب، “هالو، گل بیرا باخیم” دئـدی. دؤنوب اوزنه باخدیم. تانیمادیغیم بیر آرواد ایدی. یاخینلیق گؤسته ردیگی یالنیز من دگیلدیم. اوردان كئـچن هر كیشینی“هالو، گل بیرا باخیم” دئـیه یانینا چاغیراجاغینی بیلیردیم. قاچاق بیر باخیشدا گوبوت صوراتینین گونش سالونوندا یانمیش دریسینی، قیرخینا یاخینلاشدیغینی گؤسته ره ن قیریشلاری ایله، ساغ گؤزونون آلتینداكی پیچاق یاراسینین قالینتیسینی، بورنونون ،بلكه ده پلاستیك جراحلیق سونوجو، او صوراتا یاراشمایاجاق بیر اینجه لیك و ظرافت ایله اینجه و ایچری ساری ییغیشمیش چیركین دوداقلارنین اوستونده گوزه باتدیغنی، مشین مه مه لیگینین باسقی سی آلتیندا آز قالا پاتلایاجاق اولان مه مه لرینین ساغ یانیندا سیگار اودوندان بیراخیلمش بیر یادگاری گؤروب، كئـچدیم. آجی تجربه لر باشیندان كئـچمیش اولسا ایدی گرك. نه ساغ گؤزونون آلتینداكی پیجاق یاراسینین قالینتیسی، نه ده مه مه سینین اوستونده كی سیگار اودونون یئـری بیر تصادف سونوجو اولابیلردی. كیم بیلیر، بلكه اون دوققوز یاشیندا گوزل بیر قیز ایكن اومید باغلادیغی جوان نامرد چیخیب، اؤزوندن سونرا دا اونا-بونا ساتماق ایسته دیگینده دیره نجینی (مقاومتینی) سیندیرماق اوچون الینده كی سیگاری مه مه سینده سؤندورموشدور، یا دا اؤزوندن اوتوز ایل داها یاشلی اولان ایلك مشتریسی....
بیر-ایكی آددیم ایلریده ساغ یانداكی قاپینین آغزیندا دوروب، چرچه وه یه دایانان قیسسا بویلو شرقلی جوان قیز قارا دوز ساچلاری ، كیچیك آغ صوراتی، یای كیمی قاشلارینین آلتیندا یاری آچیق گؤرونن تیز باخیشلی گؤزلری ایله، سانكی یارادیجینین چوخ دقتلی و حوصله لی بیر زامانینین ایشی ایدی. دوروب، گؤزلرینین ایچینه باخا-باخا قالدیم. سئـوگی دولو بیر ائـوین قیزینا بنزه ییردی. باخیشلاریندا نه یالانچی شهوت، نه ییرتیجیلیق، نه یالانچی اوتانچ، نه قورخو، نه نگرانئیلیق، نه بیریسینی آلداتماق ایسته گی، نه بیریسینه توهین ائـتمك ایسته گی، واردی. گؤزلریندن بیر راحاتلیق، بیر آرخایینلیق یاییلیردی. اوبیریلر كیمی دؤشونو، قیچینی دا آچمامیشدی. ائـوده گئـییله جك، دیزینه جن اوزانان راحات بیر تومان كؤینك واردی ائـینینده، دؤشلرینین بیرآزی گؤرونوردو، آنجاق ایستیده ن یاخاسینی آچمیش كیمی ایدی. بوقدر ساده و بو قدر راحات بیر انسانا توش گلمه میشدیم. ثانیه نین یوزدن بیرینده هر بیری یوز ایللیك بیر یاشام گركدیرن مین بیر خیال فیكریمده ن كئـچدی؛ “كشكه بو قیز منیم سئـوگیلیم اولسایدی، خانیمیم اولسایدی، منیم آنام اولسایدی، باجیم اولسایدی، قیزیم اولسایدی، عمه قیزیم اولسایدی، دائـی قیزیم اولساید، قومشوم اولسایدی...” ایچیمدن درین بیر آه چیخدی. قیز، جیگرلریمدن فیشقیران آلكول اییی نی اوتماماق اوچون نفسینی بوغازیندا قیفیللادی. آنجاق اؤسگورمه سینین قاباغینی توتابیلمه دی. دؤنوب، اوتاغینا گئـدن كیچیك كوریدورن یان طرفینده كی قاپیدان ایچری گیریب، بیر ایكی سفر اوسگوردوكدن سونرا گئـری دؤنه ركن، گئـینه او راحاتلیق و ساده لیگینده، “ ایندی گئـت، بوردا دورما، ایچمه دیگین بیر گون گل” دئـدی.
ائـشیك حیاطدا حووضون باشیندا، آرمود آغاجینین آلتیندا اوزانمیشدیم. گؤزلریمین آچیق اولدوغونا قارشین هئـچ بیر یئـری گؤرموردوم. یالنیز سسلری ائـشیدیردیم. آرواد-اوشاق-جوان-قوجا بیربیرینه قاریشمیشدی. كیمیسی آغلاییر، كیمیسی باغیریر، كیمیسی ساغا-سولا قاچیر، آنجاق هارا قاچماق ایسته دیگینی بیلمیردی؛ “ائـی وای....”، “آمان آللاهیم، ایندی من نه ایله ییم؟”، “آخ، یازیق، بونا نه اولدو؟” سسلر چوخ اوزاقلاردا، داغلارین آراسیندان، قایالارادا انعكاس تاپاراق گلیردی. بونا قارشین هر سسین صاحیبینی تاننیردیم. خاتین خالانین سسینی خیشیلدایشیندان، زینب عمه قیزینین سسینی قویونون دیبیندن زورلا چیخار كیمی باتیقلیغیندان، حاجی علی عسگر عمینین سسینی گوبوت و یونولمامیشلیغیندان تانییردیم. ان یاخیندان گلن، “چكیلین قیراغا” دئـین سس ایسه میرده شیر میرجابارین سسی ایدی. آغلامیردی، سسینده نه كدر، نه غصه، نه مرحمت واردی. بؤیوك آددیملارلا یاخینلاشیب، گوبوت الینی باشیمین آلتینا سالیب، بئـلیمی دیكه لتدیكدن سونرا اوستومده كی پالتارلاری چیخارتدی. ساغیمدان-سولومدان بیر ایكی سییله ووردوقدان سونرا، قوللاریمین آلتیندان توتوب، سورویه-سورویه حووضون اؤته كی طرفینه جن چكدی. یئـرده سورونن دابانلاریمین دریسی چیخاجاق كیمی اولدو. بیر آن آیاغا قالخیب، وار گوجومله قولاغینین دیبیندن سییله نی یاپیشدیرماق ایسته ییردیم؛ “ایتین اوغلو، بو نه جور اؤلو یوماقدیر؟” آنجاق “دور بیر ده من باخیم” دئـیه ن یوموشاق بیر سس ایله آلنیمی اوغوشدوران ایسدی، قادینسی بیر ال جانیما بیر آز راحاتلیق وئـردی. دیشیمی قیسدیم، سسیمی چیخارتمادیم. میرجابار حووضون باشینداكی شیری آجیب، اووچلاری ایله سویوق سویو باش-گؤزومه سپمه گه باشلادی. بیر آن اؤز-اؤزومه فیكیرله شدیم “آی آللاه بو نه ایشدیر؟ یوخسا دیری ایكن میرده شیر میر جابارا بیر دوشمانچیلیق ائـله میشم؟” فیكریم ایشله دیگی قدر میر جابارا خیریمدن باشقا بیر زیانیم دئـگمه میشدی.آغزیمی آچیب، بیر كلمه سوروشماغا، بیر ته رپه نیب، آیاغا قالخماغا نه قدر جان آتدیمسا دا، یوخ، باجارانمادیم. سانكی دوغرودان دا اؤلموشدوم. میرجابار گئـنه الینی باشیمین آلتینا سالیب، بئـلیمی دیكه لدیب، ساغیمدان سولومدان بیر ایكی شاپالاق ووردوقدان سونرا، دیل-دوداغی آراسیندا؛ “یوخ... فایدا ائـتمه ییر” دئـیه میریلداناراق، الینی باشیمین دالیسیندان چكن كیمی، دالیم اوسته موزائـیك لرین اوستونه دوشدوم. باشیمین تاققیلیدیسی داغلاردا منعکیس اولوب، اوچ یول دالغالاندی. میر جابار دؤنوب آروادلارین باشینا چیغیردی؛ “قویون گئـدین ایشینیزه، نیه دوروبسوز بوردا، جنازه گؤرمه ییبسز؟ آروادلار قورخودان سسلرینی كسیب، هر بیریسی بیر طرفه قاچدی. میرجابار ال تلفونونو چیخاردیب، بیریسی ایله بیر شیئـلر دانیشدی. كؤلن لهجه سینده دانیشدیغی اوچون دوغروسو بیر تك كلمه بئـله باشا دوشمه دیم. بیر-ایكی دقیقه سونرا میرجابارین كوره كنی شكور ایله تانیمادیغیم بیر جوان ایجری گیریب، كفن سیز، تابوت سوز، دورد ال-آیاغیمدان توتوب، قاپیدان چیخارتدیلار. خوجیران قبرستانلیغیناجان اولان ایگیریم دقیقه لیك یولو ایگیرمی مین ایللیك بیر زامان ایچینده گئـتدیك. خاطیرلادیغیم جان بیر-ایكی یئـرده جنازه می یئـره قویوب، دینجه لدیلر. بیر یئـرده ده تانیمادیغیم جوان میرجابارین كوره كن ینیه دئـدی؛ “آها، آیری بیر كلك تاپدیم” اوندان سونرا جنازه می یئـره قویوب، هر بیری بیر آیاغیمدان توتوب، سورودولر. بیر نئـچه یول باشیمی قوزاییب، آغزیمی آچیب، دئـمك ایسته دیم؛ “آی قارداش بو نه جور اؤلو یغیشدیرماقدیر؟ بو نه جور جنازه آپارماقدیر؟ اؤلو یه بیر عزت، بیر احترام ائـدرلر، آخی....” آنجاق نه باشیمی قووزایابیلدیم، نه سه سیم چیخدی، نه ده ال-آیاق اشاره سی ایله بیر شئـی آندیرابیلدیم. كهنه بیر قبیرین قیراغیندا تانیمادیغیم جوان دئـدی؛ “آها، سال بوردا یاتسین” گئـنه دؤرد ال-آیاغیمدان توتوب، قبیرین ایچینه قویدولار. آیاق سسلری اوزاقلاشینجا راحات بیر نفس آلدیم، اؤز-اؤزومه فیكیرله شمه گه باشلادیم؛ “ اؤلومدن نئیـه بو قدر قورخارمیشام؟ بوندا چتین بیر شئـی یوخدور كی
آیاق سسلرینین یاخینلاشدیغینی حس ائـدینجه فیكیرله شمك ده اولدوقلاریمی بیر آن اونوتدوم. “یعقین كی بو گلن لر نكیر ایله منكر دیر” دئـیه فیكیرلشركن نفسیمی قیفیللادیم، قیمیلدامادان اولدوغوم یئـرده دوردوم. جبر درسی ساعاتیندا آقای حسینی منی چاغیریب، درس سوروشماسین دئـیه اوتوردوغوم یئـرده قوروموش قلمه كیمی دوروب، گؤزلریمی آشاغی تیكدیگیم كیمی، اؤزومو گؤرمه مزلیگه-بیلمه مزلیگه ووردوم. بیر-بیری ایله دانیشاراق یاخینلاشان ایكی نفردن كیشی سسی ایله دانیشانین نكیر، آرواد سسی ایله دانیشانین منكر اولدوغونو آنلادیم. بیردن بیره ایلدیریم شاخان كیمی بیر ایشیق گؤزومو دئـشیب، كئـچدی. دیرسكلریمی یئـره وئـریب، دیكه لدیگیمده باشیمی بیر یئـره چیرپدیم. ثانیه نین یوزده بیرینده آتامین شوخلوقچو اوزو گؤزومون قاباغیندان كئـچدی، “اوغول، قبیرین ایلك گئـجه سینده نكیر ایله منكر گلدیگینده اؤلو دیرسكلرینی یئـره وئـریب قالخاركن، باشینی قبیرین سالینا چیرپیب، اؤزونه گلر، “هه، اؤلن من ایمیشم. دئـیر” قورخولو بیر آرواد چیغیرتی سی “وای، خورتلادی” دئـیه قولاقلاریمدا جینقیلدادی. باشیما نه گلدیگینی آنلایابیلمه دیم. بیر داها دققت ایله اطرافیما باخدیم. ایكی نفر یاشیل پالدارلی، بیری كیشی، بیری آرواد. كیشی الینده كی قووه چیراغینی گوزومون ایچینه سخیدیغیندان ایلدیریم شاخمیش كیمی اولموش. “قارداش او چیراغی بیر آز اؤته یه توت” دئـدیگیمین جوابیندا، تعجب ایله “بس سن دیری سن كی” دئـدی. “من اؤلمه میش ایسم، سن نه چی سن؟” دئـیه سوروشدوم. “بیز پلیس ایك...” یاشیل پالتارلی آرواد سؤزونو كسدی؛ “بیزه تلفون ائـدیلیب، بوردا، اینه ره كانال اشتراسه نین قیراغیندا بیر اؤلو اولدوغو سؤیله ندی....چوخ شوكور سیز دیریسینیز...، لطفا كیملیگینیزی وئـرین.” دئـدی. دؤنوب بیر داها دققت ایله یان-یؤوره مه باخدیم. یاشیل پالتارلی منكر دوغرو دئـیردی. قارانلیق بیر پاركدا، تاختا بیر نیمكتین اوستونده اوتورموشدوم. باشیمی چیریدیغیم دا داغداغان آغاجینین نیمكتین اوستونه اوزانمیش ائـیری بویرو بوتاغی ایدی. الیمی قارا كاپشنیمین جیبینه سالدیم، ایچینده پولوم، كیملیگیم، بیمه كارتیم. تصدیقیم اولان جیب چانتام یوخ ایدی. اوبیری جیبلریمین هامیسینی گزدیم، یوخ، تاپابیلمه دیم. “یعقین كی میرده شیر میرجابار منی یوواركن جیب چانتامی چیخارتمیش” دئـیه دوشوندوم. اوزومو یاشیل پالتارلی قادین منكره چئـویریب، اوتاناراق، “خانیم، بیلیرسینیز، او آدینی آغزیما گئـتیرمك ایسته مه دیگیم ائـوده ایكن، بیلمیرم نه اولدو ایسه، بیردن-بیره اؤزومدن گئـتدیم. اوندان سونراسینی بیلمیرم. كیملیگیم یانیمدا دگیل” دئـدیم. اوچ وموز بیرلیكده، اینه ره كانال اشتراسه ده دوران ماشینا قدر یئـریب، مینیب، آدینی آغزیما گئـتیرمك ایسته مه دیگیم ائـوه جن گئـتدیك. یاشیل پالتارلی انكیر قاپی نین قارشیسنداكی “رسپتسیون” دا اوتوران جواندان منیم كئـچن گئـجه اوردا اولوب-اولمادیغیمی سوروشدو. جوان دوداغینی بوزوب، “نه بیلیم، ساعاتدا ایكی یوز نفر بورایا گیریب، چیخیر. من هر گلیب، گئـدنین كیم اولدوغونو یادیمدا ساخلایابیلمرم” دئـدی. “بیرینجی قاتدا اوزاق دوغولو بیر قیز گؤرموشدوم. او یعقین منی تانییار” دئـدیم. انكیر-منكیر-من -بیر ده رسپتسیوندا كی جوان بیرینجی قاتا چیخیب، شرقلی قیزین قاپیسینین قاباغیندا دایایندیق. قیز گئـنه عینی ساده لیگی ایله قاپینین چرچه وه سینه دایانیب، دورموشدو. “من بیر-ایكی ساعات اؤنجه بوردا ایدیم” دئـدیگیمین جوابیندا، گئـنه او ساده لیگی ایله،“من نه ائـیله ییم؟” دئـدی. “بیلمیرم، نه اولدو ایسه اؤزمدن گئـتمیشم” دئـمك ایسته دیم. آنجاق قیز آغزیمی آچماغا ماجال وئـرمه دی. “من سنی عؤمرومده ایلك یول گؤرورم، بیر داها دا گؤرمك ایسته میرم” دئـدی. اؤز-اؤزومه فیكیرلشدیم، “شوكور آللاها، بو قیز منیم سئـوگیلیم دگیل، خانیمیم دگیل، آنام دگیل، باجیم دگیل، عمه قیزیم، خالاقیزیم دگیل، قومشوم بئـله دگیل، یوخسا جیبیم دولو، اوست-باشیم تر-تمیز اولدوغو گون منی تاننیار، قارنیم آج، پالتاریم ییرتیق اولدوغو گون “سنی من ایلك یول گؤرورم” دئـیردی”
lmo_Latn azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab